Антонио Вивальди

Вивальди Антонио - (4.3.1678, Венеция 27 же 28.7.1741, Вена) италиялык композитор, скрипач, дирижёр жана педагог. Жаштайынан скрипкада мыкты ойноп таанылган. 1703-жылдан педагог, кийин оркестр дирижёру жана концерттердин директору, 1713-жылдан «Пиета» аялдар консерваториясынын директору болгон. Вивальди өз операларын коюу аркылуу Венеция театр турмушунун гүлдөп-өсүүсүнө көп күч-кубатын сарптаган. 1718-22-ж. Мантуядагы ак сарайда кызмат өтөгөн, калган өмүрүн Италияда, башка Европа өлкөлөрүндө концерт берүү менен өткөргөн. Вивальдинин чыгармачылык мурасы бай: 465 аспаптык концерт, ораторияларды, кантаталарды, 40тан ашуун опера жазган. Ал И. C. Бахтын чыгармачылыгына да таасирин тийгизген. Скрипкада ойноо техникасын болуп көрбөгөндөй өнүктүргөн. Аны программалуу симфониянын атасы деп аташкан: белгилүү «Жыл мезгилдери» циклдеринен тышкары «Эңсөө», «Деңиздеги бороон», «Түн», «Фаворит» ж. б. концерттерди жазган. Италиянын Сиена шаарында Антонио Вивальди институту иштейт.
Категория:Инсандар
 Колдонулган адабияттар 
 “Кыргызстан” улуттук энциклопедиясы: 2-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2007. 808 бет, илл. ISBN 978 9967-14-055 -4